РЕПУБЛИКА СРБИЈА

НАРОДНА СКУПШТИНА

Одбор за просторнопланирање,саобраћај,

инфраструктуру и телекомуникације

13 Број:06-2/6-21

26. јануар 2021. године

Б е о г р а д

З А П И С Н И К

ЧЕТВРТЕ СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 26. ЈАНУАРА 2021. ГОДИНЕ

Седница је почела у 9.00 часова.

Седницом је председавала Катарина Ракић, председник Одбора

Седници су присуствовали чланови Одбора: Никола Војиновић, Маја Грбић, Дејан Кесар, Милосав Милојевић, Милутин Мркоњић, Ивана Николић, Горан Пекарски, Андријана Пуповац, Бојан Торбица, Никола Кожовић, Славенко Унковић и Милан Урошевић.

Седници Одбора је присуствовала заменик члана Одбора: Наташа Јовановић (заменик Милосава Милојевића), Даниел Ђивановић (заменик Самира Тандимира) и Горан Спасојевић (заменик Иване Николић).

Седници нису присуствовали чланови Одбора: Арђенд Бајрами, Крсто Јањушевић, Зоран Бојанић, нити њихови заменици.

Седници су присуствовали из Министарства, грађевинарства, саобраћаја и инфраструктуре Вељко Ковачевић, в.д. помоћника мининистра, и Јелена Словић, саветник, а из Министарства трговине, туризма и телекомуникација Милан Добријевић, помоћник министра у сектору за електронске комуникације и поштански саобраћај, и Марија Вучинић, начелник Одељења за поштански саобраћај и надзор.

Одбор је, већином гласова (9 гласова ''за'' и 2 ''није гласало'') у складу са предлогом председника Одбора усвојио следећи

**Д н е в н и р е д :**

1. Разматрање Предлога закона о потврђивању Споразума о преносу надлежности за пружање услуга у ваздушном саобраћају између Саветa министара Босне и Херцеговине, Владе Републике Србије и Владе Црне Горе, који је поднела Влада (број 011-2239/20 од 25. децембра. 2020. године);
2. Разматрање Предлога закона о потврђивању Другог додатног протокола Светске поштанске конвенције, који је поднела Влада (број 011-2134/20 од 18. децембра. 2020. године).

Пре преласка на рад према утврђеном Дневном реду, Одбор је једногласно усвојио записник 3. седнице Одбора одржане 15. децембра 2020. године.

Прва тачка дневног реда – **Разматрање Предлога закона о потврђивању Споразума о преносу надлежности за пружање услуга у ваздушном саобраћају између Саветa министара Босне и Херцеговине, Владе Републике Србије и Владе Црне Горе, који је поднела Влада**

У уводном излагању Вељко Ковачевић, в.д. помоћника мининистра грађевинарства, саобраћаја и инфраструктуре истакао је да Споразум уређује две ствари: једна су извесне корекције код пружања услуга у ваздушној пловидби између Босне и Херцеговине и Републике Србије, а друга је институционални оквир за спровођење овог Споразума. Агенција Босне и Херцеговине је до сада пружала услуге до нивоа лета, до 9850 метара, а изнад нивоа лета у западном делу хрватска контрола лета, а у источном делу српска. У међувремену се босанска агенција осавременила и из разлога потребе да она пружа услуге пловидбе над својим ваздушним простором предложили су измену Споразума. Измена је таква да ће они пружати све услуге у односу на ваздушну пловидбу до границе Републике Србије.

Одбор за просторно планирање, саобраћај, инфраструктуру и телекомуникације је једногласно одлучио да прихвати предложени Предлог закона о потврђивању Споразума о преносу надлежности за пружање услуга у ваздушном саобраћају између Саветa министара Босне и Херцеговине, Владе Републике Србије и Владе Црне Горе, који је поднела Влада.

За известиоца на седници Народне скупштине одређена је Катарина Ракић, председник Одбора.

Друга тачка дневног реда - **Разматрање Предлога закона о потврђивању Другог додатног протокола Светске поштанске конвенције, који је поднела Влада**

У уводном излагању Марија Вучинић, представник Министарства трговине, туризма и телекомуникација, истакла је да је Светски поштански савез специјализована организација УН са мисијом успостављања и одржавања међународног поштанског саобраћаја, да има 192 државе чланице и да регулише сва акта у међународном поштанском саобраћају. Конгрес је врховни орган Светског поштанског савеза, који доноси и ревидира акта. Други додатни протокол Светске поштанске конвенције се првенствено базира на ревидирању система обрачуна терминалних трошкова за гломазне и мале пакете, њиме је дата могућност државама чланицама да потписују билатералне и мултилатералне уговоре, да се договарају о стопама обрачуна што до сада није била могућност.

Одбор за просторно планирање, саобраћај, инфраструктуру и телекомуникације је једногласно прихватио предложени Предлог закона о потврђивању Другог додатног протокола Светске поштанске конвенције, који је поднела Влада.

За известиоца на седници Народне скупштине одређена је Катарина Ракић, председник Одбора.

\*

\* \*

На седници Одбора вођен је тонски запис.

Седница је закључена у 9.15 часова.

СЕКРЕТАР OДБОРА ПРЕДСЕДНИК OДБОРА

Биљана Илић Катарина Ракић